טייריס רייס

טייריס רייס (באנגלית: Tyrese Rice; נולד ב-15 במאי 1987) הוא כדורסלן עבר אמריקאי-מונטנגרי ששיחק בעמדות הרכז והקלע.

קריירה
רייס נולד בריצ'מונד שבווירג'ינה ארצות הברית. שיחק עבור נבחרת הכדורסל של בוסטון קולג' בשנים 2006 עד 2009. בעונתו האחרונה קלע בממוצע 16.9 נקודות למשחק, עם 5.3 אסיסטים, 3.8 ריבאונדים ו-1.8 חטיפות בממוצע. לאחר שלא נבחר בדראפט ה-NBA, הצטרף לקבוצת פאניוניוס היוונית וכעבור עונה אחת עבר לקבוצת ארטלנד דראגונס. עונה אחר כך עבר למועדון ריטאס וילנה בה שיחק בעונת 2011-2012.

לאחר שעזב את ריטאס הצטרף הגארד לבאיירן מינכן מליגת העל הגרמנית. בבאיירן, שיתף רייס פעולה עם הגארד הישראלי יותם הלפרין, בתום העונה דורג רביעי ברשימת הקלעים של הליגה ושני באסיסטים.

ב-11 ביולי 2013 חתם רייס לשנתיים בקבוצת מכבי תל אביב. בעונת  הוביל רייס את מכבי תל אביב בסדרת ההצלבה למהפך דרמטי במשחק חוץ על ארמאני מילאנו בדרך לניצחון בסדרה והעפלה לפיינל פור היורוליג. בחצי גמר קלע רייס את סל הניצחון של קבוצתו, 5.5 שניות לפני סיום המשחק. בגמר קלע רייס 26 נקודות ונבחר למצטיין הפיינל פור (MVP) בדרך לזכייה של מכבי תל אביב באליפות אירופה.

באותה עונה הוביל את קבוצתו גם לזכייה באליפות ישראל בכדורסל. כשהיא גברה בסיכום שני משחקים על מכבי חיפה. רייס בלט במיוחד במשחק הראשון, שבו קלע 30 נקודות ושבעה אסיסטים.

בקיץ 2014 הודיע על עזיבת מכבי. הוא חתם ל-3 שנים בחימקי מוסקבה עבור 2.5 מיליון דולר לעונה.

ב-2015 זכה עם חימקי מוסקבה בגביע היורוקאפ, ובנוסף זכה בתואר ה-MVP של העונה ומשחקי הגמר של המפעל.

ב-26 ביולי 2016 חתם לשנתיים בברצלונה. ב-12 בינואר 2018, חתם בקבוצה הסינית שנג'ן לאופרדס.

ב-5 באוגוסט 2018 חתם בברוזה במברג הגרמנית. ב-1 ביולי 2019 חתם בפנאתינאיקוס.

רייס הוא בעל אזרחות של מונטנגרו ושיחק בנבחרת מונטנגרו באליפות אירופה בכדורסל 2013.

חיים אישיים 
רייס הוא אב במשפחה חד-הורית. בינואר 2006 נולד בנו אשון רייס, ומשנת 2009 הוא מגדל את בנו לבדו. בעונת 2013-2014 הצטרף אשון לנסיעתה של מכבי תל אביב למשחקי ההצלבה נגד מילאנו. לאחר בחירתו של רייס בתואר MVP של הפיינל פור, הצטרף הבן אל אביו בהנפת התואר. רייס אף הוסיף לאחר הזכייה: "הוא הכול בשבילי. כל מה שאני עושה בחיים זה בשבילו".

קישורים חיצוניים

 ביוגרפיה באתר בוסטון קולג'

הערות שוליים

כדורסלני מכבי תל אביב
כדורסלנים מונטנגרים
כדורסלני פאניוניוס
כדורסלני באיירן מינכן
כדורסלני ארטלנד דראגונס
כדורסלני חימקי
כדורסלני ברצלונה
כדורסלני ריטאס וילנה
כדורסלני ברוזה במברג
כדורסלני פנאתינאיקוס
כדורסלני נבחרת מונטנגרו
כדורסלני בוסטון קולג'
כדורסלנים אפרו-אמריקאים
כדורסלנים אמריקאים
וירג'יניה: כדורסלנים
אמריקאים שנולדו ב-1987